Kommissionens beslutning

af 10. april 2003

om finansiel støtte til EF-referencelaboratoriet for klassisk svinepest til evaluering af en ny diskriminerende prøve for klassisk svinepest

(meddelt under nummer K(2003) 1190)

(Kun den tyske udgave er autentisk)

(2003/265/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning 2001/572/EF(2), særlig artikel 19 og 20, og

ud fra følgende betragtninger:

(1) Klassisk svinepest er en af de alvorligste svinesygdomme, som har forårsaget store økonomiske tab i Fællesskabet i det sidste årti.

(2) Der er udviklet markørvacciner mod klassisk svinepest, som i princippet kan anvendes som et yderligere redskab til udryddelse af denne sygdom efter udbrud og til forebyggelse af en massiv udsætning af svin.

(3) Reglerne for anvendelse af vaccine mod klassisk svinepest og tilsvarende diskriminerende prøver og listen over Fællesskabets og de nationale referencelaboratorier og deres opgaver er fastlagt i Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest(3) og Kommissionens beslutning 2002/106/EF af 1. februar 2002 om godkendelse af en diagnostisk manual med beskrivelse af diagnosticeringsprocedurer, prøvetagningsmetoder og kriterier for evaluering af laboratorieprøver til bekræftelse af klassisk svinepest(4).

(4) Anvendelsen af markørvacciner hæmmes i øjeblikket af, at der mangler en pålidelig diskriminerende prøve, der gør det muligt at skelne mellem vaccinerede dyr og inficerede dyr.

(5) En privat virksomhed, Intervet, har for nylig udviklet en ny diskriminerende prøve. Denne prøve kræver yderligere uafhængig evaluering og sluttelig validering, for at Kommissionen eventuelt kan godkende den inden for rammerne af direktiv 2001/89/EF.

(6) Det er hensigtsmæssigt, at denne evaluering foretages af EF-referencelaboratoriet i samarbejde med de nationale referencelaboratorier i medlemsstaterne.

(7) Intervet vil gratis stille en passende mængde reagenser, som er nødvendige til evalueringen af den nye prøve, til rådighed for de nationale svinepestlaboratorier i medlemsstaterne og EF-referencelaboratoriet.

(8) Den finansielle støtte til EF-referencelaboratoriet for klassisk svinepest for 2003 bør ydes efter reglerne i Kommissionens forordning (EF) nr. 324/2003 af 20. februar 2003 om fastsættelse af, til hvilke udgifter, der afholdes af de EF-referencelaboratorier, som modtager tilskud i henhold til artikel 28 i beslutning 90/424/EØF, der kan ydes støtte, og hvilke procedurer der gælder for indberetning af udgifter og revision(5).

(9) Det relevante arbejde ved EF-referencelaboratoriet bør støttes finansielt, da det kan bidrage til udvikling af fællesskabslovgivning om klassisk svinepest og en bedre bekæmpelse af sygdommen.

(10) I henhold til Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(6) finansieres veterinær- og plantesundhedsforanstaltninger, der iværksættes efter Fællesskabets regler, under Den Europæiske Udviklings- og Garantifond for Landbruget, Garantisektionen. For den finansielle kontrol finder artikel 8 og 9 i forordning (EF) nr. 1258/1999 anvendelse.

(11) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

1. Fællesskabet yder EF-referencelaboratoriet for klassisk svinepest (i det følgende benævnt "EF-referencelaboratoriet") finansiel støtte til evaluering af den nye diskriminerende prøve for klassisk svinepest, som er udviklet af Intervet.

2. EF-referencelaboratoriet foretager valideringen af prøven i samarbejde med de nationale referencelaboratorier for klassisk svinepest i medlemsstaterne og forelægger Kommissionen resultaterne af dette arbejde senest den 30. juni 2003.

Artikel 2

Fællesskabets finansielle støtte til EF-referencelaboratoriet til det i artikel 1 nævnte arbejde anvendes til dækning af omkostninger i forbindelse med personale og indkøb af andre reagenser end de af Intervet gratis leverede, og den kan højst udgøre 30000 EUR.

Artikel 3

Den finansielle støtte fra Fællesskabet udbetales efter, at EF-referencelaboratoriet har fremlagt en teknisk og finansiel rapport med behørige bilag. Disse dokumenter forelægges Kommissionen senest den 30. september 2003.

Artikel 4

Denne beslutning er rettet til EF-referencelaboratoriet, Institut für Virologie der Tierärztlichen Hochschule Hannover, Bünteweg 17, D-30559 Hannover.

Udfærdiget i Bruxelles, den 10. april 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 203 af 28.7.2001, s. 16.

(3) EFT L 316 af 1.12.2002, s. 5.

(4) EFT L 39 af 9.2.2001, s. 71.

(5) EUT L 47 af 21.2.2003, s. 14.

(6) EFT L 160 af 26.6.1999, s. 103.